ԱԺ-ն առաջին ընթերցմամբ ընդունեց ՍԴ-ի մասին օրենքում փոփոխությունները, չեղարկեց հանրաքվեն
Ազգային ժողովն այսօր գումարած արտահերթ նստաշրջանում ձայների 80 կողմ, 1 դեմ հարաբերակցությամբ առաջին ընթերցմամբ ընդունեց «Սահմանադրական դատարանի մասին» օրենքում իշխող «Իմ քայլը» խմբակցության պատգամավորների առաջարկած փոփոխությունները և լրացումները:
Սահմանադրական օրենքում փոփոխությունների և լրացումների ու «Պաշտոնատար անձանց գործունեության ապահովման, սպասարկման, սոցիալական երաշխիքների մասին» օրենքում փոփոխությունների փաթեթին կողմ քվեարկեց 80, դեմ՝ 1 պատգամավոր: Խորհրդարանի խոսնակ Արարատ Միրզոյանը մի քանի ժամով ընդմիջեց նիստը՝ առաջարկների և Պետական-իրավական հարցերի խորհրդարանական հանձնաժողովի կողմից դրանց քննարկման համար:
Խորհրդարանն այսօր նաև 81 կողմ ձայներով, առանց դեմի և ձեռնպահի, ուժը կորցրած ճանաչեց այս տարվա փետրվարի 6-ի իր որոշումը սահմանադրական փոփոխությունները հանրաքվեի դնելու մասին: